Hermann Fegelein

**Hans Georg Otto Hermann Fegelein** (1906–1945) var en tysk SS-general som i 1944 giftet seg med Eva Brauns yngste søster Gretl og dermed tilhørte Adolf Hitlers innerste krets.

Fegelein ble henrettet ved skyting av sine egne SS-menn i hagen utenfor førerbunkeren.

## Bakgrunn
Han var sønn av den pensjonerte *[[Oberleutnant]]* Hans Fegelein og arbeidet som ung på sin fars rideskole i München. Da denne ble stengt som følge av den økonomiske depresjonen i 1920, arbeidet han som stallgutt og jockey hos Christian Weber (1883-1845), en av Hitlers *alte Kämpfer* («gamle krigere»), en av de mest korrupte kjeltringene NSDAP kunne oppvise, som gjennom sitt nettverk i partiet ble president for Münchens byråd og anledning til blant annet å misbruke Nymphenburg slott til en årlig fest kalt «Amasonenes natt», med et opptog av toppløse varietédanserinner i rollen som «amasoner». Av Webers stall med ti veddeløpshester var flere stjålet fra sine franske eiere.

Etter å ha studert i to semestre ved Ludwig-Maximilians-Universität München, gikk Fegelein inn i 17. rytter-regiment i 1925, og 20. april 1927 gikk han inn i *[[Bayerische Polizei|Bayerische Landespolizei]]* som offiserskadett. Under oppholdet i München fikk han kontakt med nasjonalsosialistene, og gikk inn i NSDAP som medlem nr . 

I 1930 gikk han inn i *[[Sturmabteilung]]* (SA), og var instruktør ved sin fars rideskole som var åpen for medlemmer av SS og NSDAP. I mai 1933 gikk Fegelein selv inn i SS.

## SS
25. juli 1937 opprettet Heinrich Himmler en rideskole for SS i München under ledelse av Fegelein, med tittel *Führer der SS-Hauptreitschule München*. Hans stedfortreder var den yngre broren Waldemar (1912-2000). Da militariseringen av SS kom i gang, meldte Fegelein seg til *[[SS-Totenkopf-Verbände]]*, forløperen til *[[Waffen-SS]]*. 30. januar 1937 ble Fegelein utnevnt til *[[SS-Obersturmbannführer]]* og allerede 25. juli samme år utnevnt til *[[SS-Standartenführer]]*.

Inspektør for rideskolen var Fegeleins politiske mentor Christian Weber, og skolen var bare åpen for tysk adel og velstående industrialister som i stor grad var NSDAP finansielle ryggrad. I mars 1940 fikk Himmler kjennskap til at Fegelein hadde sendt krigsbytte fra Polen til SS' kavaleriskole i Riem, og en del gjenstander var derfra kommet i private hender. En ransaking på skolen kom over en lastebil, en cabriolet, luksusvarer som kaffe og kakao, te og sjokolade, klær og pelser - men Fegelein hevdet at han var offer for en svertekampanje. I april 1941 risikerte han likevel å stilles for krigsrett for å ha forsynt seg av krigsbyttet på denne måten i 1940.

## Andre verdenskrig
I stedet ble han i juni 1941 sendt til østfronten, for å kjempe ved Białystok og i august til Pripjatsumpene. I oktober 1941 ble han lettere såret i kamp, men fortsatte og ble 1. februar 1942 forfremmet til SS-*Standartenführer* i reserven og sendt i voldsomme kamper. I mars 1942 ble han inspektør ved ride- og kjøretøysvesenet, og i desember 1942 forfremmet til SS-*Oberführer* og leder for kampgruppen «Fegelein» ved Don. 21. desember ble han såret av en sovjetisk snikskyter; to dager senere nok en gang såret. I april 1943 meldte han seg ved 8. SS Kavaleridivisjon «Florian Geyer», og alt 1. mai 1943 ble han forfremmet til SS-*Brigadenführer* og generalmajor i *Waffen-SS*. I september 1943 ble han såret i venstre arm ved Kharkov, og senere samme måned alvorlig såret og innlagt på sykehus.
Enheten hans ble anklaget for å ha massakrert tusenvis av sivile; 13&nbsp;788 jøder og i august rundt 3&nbsp;500 menn. 

Etter rekonvalesens sendt til førerhovedkvarteret som Himmlers liaisonoffiser. Denne stillingen hadde han resten av krigen. 

Slik ble han kjent med Eva Brauns yngre søster Margarete «Gretl» Braun (1915-87), en hyppig gjest på Berghof som stod Hitler nær. 3. juni 1944 giftet de seg i Salzburg med Hitler, Himmler og Martin Bormann som vitner.

Som den opportunisten han var, hadde Fegelein innsett at dette ekteskapet gjorde ham uavhengig av Himmler som var i ferd med å miste makt, og i stedet sikret ham en posisjon i Hitlers innerkrets. Samtidig sørget han for ryggdekning ved å gå i forbund med Bormann. Albert Speer beskrev Fegelein som en «*svært utiltalende*» person som utøvde «*en ondsinnet og radikal innflytelse*» på kretsen.

## Hans død i krigens siste dager
Fegelein ble bare lett såret i 20. juli-attentatet. I krigens siste dager våren 1945 var hans gravide kone evakuert til Bayern, og han hadde ikke selv heller til hensikt å gå til grunne i Berlin. Han kom tilbake til førerbunkeren i Berlin 25. april 1945 etter en inspeksjonsrunde, og neste dag snek han seg av sted til sitt hjem i bydelen Charlottenburg. Det ville ta en stund før hans fravær ble bemerket, siden han ikke bodde i førerbunkeren,  men i en av de to andre bunkerne. Det var først sent på ettermiddagen 27. april at Hitler spurte etter ham. 

Dagen før hadde Fegelein ringt Eva Braun og inntrengende bedt henne forlate Hitler og Berlin før det ble for sent. Hun protesterte opprørt og ba han komme til bunkeren. I stedet ble han i sitt private hjem i Bleibtreustrasse 4 i bydelen Berlin-Charlottenburg. Det ble kjempet hardt i strøket, og en av mennene i patruljen som ble sendt for å hente Fegelein, ble hardt såret underveis.

SS-*Obersturmbannführer* Peter Högl fikk ordre om å ta seg frem mellom ruinene i den utbombede hovedstaden med SS-eskorte og hente Fegelein. Han ble funnet i sivilt antrekk, liggende rolig på sengen hjemme hos seg selv. Han forklarte Högl at han håpet å finne et fly som kunne ta ham til Bayern, og tok en telefon til førerbunkeren og forklarte Eva Braun dette, men hun forlangte at han straks meldte seg hos Hitler. 

En koffert Högl tok med seg fra Bleibtreustrasse, inneholdt smykker, gull, flere ur, 105&nbsp;725 *[[Reichsmark]]* og 3&nbsp;186 sveitserfrancs. Det var tydelig at Fegelein planla å rømme. Wilhelm Mohnke var til stede da general Rattenhuber ga Hitler beskjed om saken. Hitler hisset seg opp, forlangte Fegelein degradert og utpekte Mohnke til å stå for en krigsrett. Mohnke var motvillig, men fant seg to meddommere. Fegelein var synlig beruset; han var ikke «arrestert» eller under bevoktning, bare «hentet» av Högl. Mohnke forklarte ham at han var degradert til menig SS-mann og måtte fjerne distinksjonene fra uniformen. Da han hørte at det nå ble åpnet krigsrettssak mot ham, kalte han dem *Arschlöcher* («rævhol») og skrek at han tjenestegjorde under Himmler og forklarte seg bare for ham. Så rev han selv skulderklaffene av uniformen sin og slengte dem fra seg. Samme dag var han i skjerpet forhør hos politisjefen Heinrich Müller, som holdt til i Gestapos kjeller i tilfluktsrommene under den utbrente Trefoldighetskirken (*Dreifaltigkeitskirche*) i Mauerstrasse. Nå gjaldt det ikke bare desertering, men forræderi. Högl hadde funnet Fegelein i selskap med en ung kvinne, og fikk skarp kritikk fordi han ikke tok med seg kvinnen også; trolig var hun engelsk agent. De siste av krigens måneder hadde den britiske *Soldatensender [[Calais]]* som kringkastet til den tyske hær fra Sør-England, ofte og presist skildret hva som hendte i Hitlers nærmest krets. Det måtte finnes en tyster, og den opportunistiske Fegelein var sannsynlig kandidat, kanskje for å sikre seg velvilje blant de vestallierte.

På kvelden 28. april kom det en melding fra Stockholm om at Himmler forsøkte å forhandle med de allierte bak førerens rygg. Hitler ble rasende, og da han ikke kunne få tak i Himmler, vendte han seg mot Fegelein. Fegelein insisterte på at han ikke kjente til Himmlers planer, samt at han hadde tenkt å komme tilbake til bunkeren selv. Hitlers raseri lot seg ikke stagge, og den eneste som på dette tidspunktet kanskje kunne reddet Fegelein, Eva Braun, var opptatt av å planlegge sitt eget selvmord. Noen overlevende fra bunkeren hevdet at Eva Braun først forsøkte å tale Fegeleins sak ved å minne om at hennes søster var gravid, mens andre mente at hun ikke gjorde noe. 

Hitler ga Rattenhuber ordre om å skyte Fegelein, og kort etter kl 23 ble han likvidert av maskinpistoler. Hitler var klar på at henrettelsen måtte skje før han selv lot seg vie til Eva Braun, da han ikke ville være Fegeleins svoger så mye som ett minutt.

Selv om Wilhelm Mohnke som ledet krigsrettssaken, fant Fegelein skyldig i åpenlys desertering, skal Mohnke ha overtalt sine meddommere til å overlate den tiltalte til general Rattenhuber i stedet. Fegelein var full og ble ført opp i hagen utenfor førerbunkeren og skutt. Ettersom Mohnkes meddommere, generalene Hans Krebs og Wilhelm Burgdorf, tok sine liv 2. mai 1945, er det usikkert om Fegelein faktisk ble henrettet etter en krigsrettsdom eller på direkte ordre fra Hitler. Erich Kempka som var Hitlers sjåfør, hevdet at Eva Braun mistenkte Himmler og Fegelein for å planlegge å utlevere henne selv og Hitler til de allierte. Dette skal ha avgjort saken for Hitler, som da uten videre skal ha underskrevet Fegeleins dødsdom. 

5. mai 1945 ble Fegeleins datter født i Obersalzberg og fikk navnet Eva Barbara til minne om sin avdøde moster. Eva Barbara tok sitt liv i juni 1971, etter at kjæresten hennes omkom i en bilulykke.

## Referanser


## Eksterne lenker
* 
*  Katalog der Deutschen Nationalbibliothek
*  Omtale på Lexikon der Wehrmacht